**भारत सरकार**

**वस्‍त्र मंत्रालय**

**राज्‍य सभा**

**अतारांकित प्रश्‍न संख्‍या 2697**

**19 मार्च, 2018 को उत्‍तर दिए जाने के लिए**

**वस्त्र क्षेत्र में निर्यात**

**2697. श्री नरेन्द्र कुमार स्वैनः**

**क्या वस्त्र मंत्री यह बताने की कृपा करेंगे किः**

(क) क्या यह सच है कि पिछले तीन वर्षों के दौरान वस्त्र क्षेत्र से निर्यात में कमी आई है;

(ख) यदि हां, तो इसके क्या कारण हैं;

(ग) सरकार वस्त्र क्षेत्र में निर्यात को बढ़ावा देने हेतु क्या कार्रवाई करने का विचार रखती है; और

(घ) क्या सरकार उत्पादन बढ़ाने के उद्देश्य से कपास उत्पादकों को राजसहायता एवं प्रोत्साहन देने का विचार रखती है?

**उत्‍तर**

**वस्‍त्र राज्‍य मंत्री**

**(श्री अजय टम्‍टा)**

**(क):** वाणिज्यिक आसूचना एवं सांख्यिकी महानिदेशालय (डीजीसीआईएस) के आंकड़ों के अनुसार, हस्‍तशिल्‍प सहित वस्‍त्र और अपैरल क्षेत्र से निर्यात 2014-15 में 40.4 बिलियन अमरीकी डॉलर की तुलना में 2016-17 में 39.7 बिलियन अमरीकी डॉलर का हुआ है।

|  |  |  |  |  |  |
| --- | --- | --- | --- | --- | --- |
| **वस्तु**  | **2014-15****(मि.अ.डॉलर)** | **2015-16****(मि.अ.डॉलर)** | **2016-17****(मि.अ.डॉलर)**  | **सीएजीआर**  | **2017-18 (अप्रैल-जनवरी) (मि.अ.डॉलर)** |
| वस्‍त्र एवं अपैरल | 40,404 | 39,550 | 39,665 | -1%  | 32,441  |

**(ख):** कारण निम्‍नलिखित हैं:-

* बांग्‍लादेश, श्रीलंका, पाकिस्‍तान और तुर्की जैसे प्रतिस्‍पर्धी देशों को दिया गया शून्‍य शुल्‍क पहुंच की तुलना में यूरोपीय यूनियन जैसे प्रमुख निर्यात बाजार में भारतीय निर्यातकों द्वारा 9.7 प्रतिशत का उच्‍च शुल्‍क का सामना किया गया।
* भारतीय रूपए का अभिमूल्‍यन।

**(ग):** वस्‍त्र क्षेत्र में निर्यात को बढ़ाने के लिए सरकार ने परिधान और मेड-अप्‍स क्षेत्र के लिए एक विशेष पैकेज की घोषणा की है। राज्‍य लेवियों की छूट योजना के अंतर्गत विगत दो वर्षों में परिधान और मेड-अप्‍स के निर्यातकों को 1955 करोड़ रुपए जारी किए गए हैं। मर्केंडाइज एक्‍सपोर्ट्स फ्रॉम इंडिया स्‍कीम (एमईआईएस) के अंतर्गत अपैरल और मेड-अप्‍स के लिए दरों को 1 नवम्‍बर, 2017 से 2% से बढ़कर 4% कर दिया है क्‍योंकि रोजगार को बढ़ाने के लिए इन क्षेत्रों में भारी संभावना है। वस्‍त्र मूल्‍य श्रृंखला में फाइबर, यार्न और फैब्रिक जैसे उत्‍पादों को सुदृढ़ किया जा रहा है और फैब्रिक क्षेत्र के लिए पॉवरटेक्‍स, कताई को छोड़कर सभी क्षेत्रों के लिए संशोधित प्रौद्योगिकी उन्‍नयन निधि योजना (एटफ्स), सभी क्षेत्रों के लिए एकीकृत वस्‍त्र पार्क योजना (एसआईटीपी) आदि के साथ-साथ विभिन्‍न योजनाओं के माध्‍यम से प्रति‍स्‍पर्धी बनाया जा रहा है। अग्रिम प्राधिकार और पूंजीगत सामान निर्यात संवर्धन योजना (ईपीसीजी) के अंतर्गत आयात पर आईजीएसटी छूट दी गई है। सरकार वस्‍त्र क्षेत्र के लिए लदान-पूर्व और लदान-पश्‍चात क्रेडिट के लिए ब्‍याज दर आर्थिक सहायता भी प्रदान कर रही है और बाजार पहुंच पहल (एमएआई) योजना के अंतर्गत निर्यातकों को सहायता देती है।

**(घ):** सरकार न्‍यूनतम समर्थन मूल्‍य (एमएसपी) के रूप में कपास किसानों को सब्सिडी और प्रोत्‍साहन मुहैया कराती है।

\*\*\*\*\*\*